Internasionale reise hervat: Dié lande op hoërisikolys(Foto: Unsplash) Internasionale reise na en van Suid-Afrika word van Donderdag af geleidelik hervat en die regering het ŉ lys van lande wat as hoë risiko beskou word, bekend gemaak. Dr. Naledi Pandor, minister van internasionale betrekkinge en samewerking, het gesê dit sal van reisigers wat Suid-Afrika besoek verwag word om ŉ bewys, nie ouer as 72 uur nie, te toon dat hulle negatief vir Covid-19 getoets het. Besoekers sal met hul aankoms steeds vir enige Covid-19-simptome gemonitor word en indien hulle simptome toon, sal van die persoon verwag word om ŉ verpligte Covid-19-toets op eie koste te ondergaan. As die toets positief is, sal die reisiger op eie koste onderwerp word aan tien dae van kwarantyn by ŉ toegewysde perseel. Reisigers sal ook met hul aankoms bewys van verblyf moet lewer indien hulle moet self-isoleer. Hoërisikolande is die lande wat meer Covid-19-infeksies en -sterftes as Suid-Afrika het en geen ontspanningsreisigers uit dié lande sal in Suid-Afrika toegelaat word nie. “Die uitsondering is sakereisigers met skaars en kritieke vaardighede, onder wie diplomate, gerepatrieerde persone, beleggers en mense wat aan professionele sport- en kulturele geleenthede deelneem.” Slegs OR Tambo Internasionale Lughawe, Kaapstad Internasionale Lughawe en King Shaka Internasionale Lughawe sal internasionale vlugte kan ontvang. Internasionale reisigers moet ook verpligte reisversekering hê om die moontlike koste vir Covid-19-toetse en kwarantyn te dek. Besoekers van enige Afrika-land sal in Suid-Afrika toegelaat word. Sake en -ontspanningsreise uit alle mediumrisiko- of laerisikolande word ook toegelaat. Oorgrenspadvervoer na Afrika-lande word ook nou toegelaat en vragskepe sal weer in hawes toegelaat word. Passasierskepe word egter steeds verbied. Lande op die hoërisikolys sal elke twee weke hersien word. Dié lande is tans op die hoërisikolys: Albanië, Brasilië, Frankryk, Indië, Argentinië, Chili, Georgië, Iran, Armenië, Colombië, Griekeland, Irak, Oostenryk, Costa Rica, Guatemala, Ierland, Bahrain, Kroasië, Guyana, Israel, België, die Tsjeggiese Republiek, Honduras, Jamaika, Bolivië, Denemarke, Hongarye, Jordanië, Bosnië en Herzegowina, Ecuador, Ysland, Koeweit, Libanon, Nepal, Peru, Suriname, Luxemburg, Nederland, Portugal, Switserland, Maledive, Noord-Masedonië, Puerto Rico, Oekraïene, Malta, Oman, Katar, Amerika, Mexiko, Palestina, Roemenië, Brittanje, Moldawië, Panama, Rusland, Amerika, Montenegro, Paraguay, Slowakye en Venezuela.